Wat sê die wet oor Tuisonderwys? Twee artikels van die SA Skolewet, 84 van 1996, is van toepassing op tuisonderwys. Die eerste een is Artikel 3:
Volgens Artikel 51 van die SA Skolewet, 84 van 1996, moet 'n ouer by die Provinsiale Onderwysdepartement aansoek doen vir registrasie van sy kind as 'n leerder tuis. Wanneer 'n kind geregistreer is, is hy/sy onthef van skoolplig. 'n Ouer wie se kind geregistreer is, kan dus nie vervolg word omdat sy kind nie skool bywoon nie.
Registration of learner for education at home.
Waarom verkies 98% van tuisskolers om nie te registreer nie? Ten spyte van die bedreiging van vervolging verkies die oorgrote meerderheid van tuisskolers in Suid-Afrika om nie te registreer nie. 'n Paar redes kan genoem word as voorbeeld waarom hierdie ouers kies om NIE te registreer nie. (Die registrasieproses verskil van provinsie tot provinsie, en sommige provinsies vereis byvoorbeeld ook dat ouers 'n onderwyskwalifikasie moet hê – 'n vereiste wat al deur deeglike navorsing as ongegrond bewys is.)
Minimumvereistes. Een van die vereistes in die registrasieproses is dat 'n tuisleerder wat by die owerheid geregistreer is, moet voldoen aan die minimum vereistes van die kurrikulum in staatskole. Let daarop dat dit NIE net 'n kurrikulum is nie – dit is 'n hele onderwysstelsel, wat assessering insluit. Die staatskurrikulum is ideologies swaar gelaai, met spesifieke politieke oogmerke. Die meeste ouers wat tuisonderwys kies, verkies om nie hierdie kurrikulum te volg nie, omdat dit nie noodwendig in hul kinders se beste belang is nie.
Tuisbesoeke. Alvorens 'n leerder se registrasie deur die onderwysdepartement goedgekeur kan word, word daar tuisbesoeke gedoen. Die doel van die tuisbesoek is nie duidelik nie, maar die ouers en die huis word klaarblyklik gekeur om vas te stel of hulle aan sekere ongenoemde standaarde voldoen. Geen kriteria vir die tuisbesoeke is gepubliseer of word aan tuisskolers verskaf nie. Dit behels 'n indringing in die privaatheid van die gesin en die kinders. Die meeste ouers beskou dit as 'n oorskryding van hul en hul kinders se reg op privaatheid, en hulle vind dat die inligting wat die onderwysamptenare moontlik sou verlang, waarskynlik op minder indringerige wyses verkry sou kon word.
Ander wetgewing. Benewens die SA Skolewet is daar egter ook ander wetgewing wat op ouers met tuisleerders van toepassing is. Dit is onder andere die Kinderwet, PAJA, PAIA, die VN Konvensie op Kinderregte (UNCRC) en die Afrika Handves op die Regte en die Welsyn van die Kind. Al twee laasgenoemde dokumente is deur Suid-Afrika geteken en geratifiseer.
Regshulp. Ons beveel aan dat tuisskolers by die Pestalozzi Trust aansluit, of van die dienste van selfgekose regsgeleerdes gebruik maak, of hulle nou registreer by die onderwysdepartement of nie. Die Pestalozzi Trust sal hul lede se besluit oor registrasie of nie verdedig. Waarom is dit nodig om regshulp byderhand te hê?
As 'n tuisleerder NIE by die onderwysdepartement geregistreer is nie, kan sy/haar ouers vervolg word, en indien die ouers skuldig bevind word, kan hulle tronkstraf van 6 maande of 'n boete opgelê word.
As 'n tuisleerder WEL by die onderwysdepartement geregistreer is, kan sy ouers vind dat die vereistes van die onderwysdepartement waaraan hulle moet voldoen, dit vir hulle onmoontlik maak om in hul kind se beste belange op te tree.
Lidmaatskap van die Pestalozzi Trust. Die Pestalozzi Trust is bereid om sy lede te ondersteun in enige konflik met die owerheid – met amptenare van die onderwysdepartement, die welsyn en die polisie. Die Trust se hooftaak is om sy lede uit die hof te hou, en hy slaag uitstekend daarin. Lede van die Trust ontvang 'n noodnommer wat 24/7 beskikbaar is, en word op die hoogte gehou van enige verwikkelinge wat hul tuisonderwys raak.